कबीरदास जी की विजय से वे विरोधी ब्राह्मण लोग अत्यन्त लज्जित हुए। साधुओं से शाप दिलाकर इन्हें परास्त करने के विचार से उन्होंने अपने में से चार ब्राह्मणों के सुन्दर वैरागी साधुओं के से वेष बनाये। उन चारों को चारों दिशाओं में भेज दिया। वे लोग दूर-दूर तक गाँवों में साधुओं के स्थानों और नामों को पूछ-पूछकर सब जगह सबको न्यौता दे आये कि अमुक दिन कबीरदास जी के यहाँ भण्डारा है, वस्त्र और दक्षिणा का भी प्रबन्ध है, आप पधारें। अगणित साधु-सन्त कबीरदास जी के यहाँ आये। तब कबीरदास जी घर से अलग कहीं दूर जाकर छिप गये। अपने भक्त की प्रतिष्ठा रखने के लिए भगवान स्वयं कबीरदास जी का रूप धारण करके आ गये और भण्डारे का प्रबंध करने लगे। बड़ी-बड़ी पंगतें बैठ गईं। अब कबीरदास जी भी आकर इन्हीं में मिल गये। भगवान ने खिला-पिलाकर और दान-सम्मान से सभी साधु-संतों को तथा कबीरदास जी को भी अच्छी प्रकार से प्रसन्न किया।